钦定古今图书集成/明伦汇编/氏族典/第056卷 > 徐勉
## 钦定古今图书集成/明伦汇编/氏族典/第056卷 > 徐勉

按《梁书徐勉传》，“勉字修仁，东海郯人也。孤幼贫，早励
清节。及长，笃志好学。起家国子生。王俭时为祭酒，每
称勉有宰辅之量。射策举高第，补西阳王国侍郎，寻
迁太学博士，镇军参军，尚书殿中郎，以公事免。又除
中兵郎、领军长史。义兵至京邑，勉于新林谒见，高祖
甚加恩礼，使管书记。高祖践阼，拜中书侍郎，迁建威”
将军、后军谘议参军、本邑中正，尚书左丞。天监二年，
除给事黄门侍郎、尚书吏部郎，参掌大选。迁侍中。时
王师北伐，候驿填委，勉参掌军书，劬劳夙夜，动经数
日，乃一还宅。每还，群犬惊吠，勉叹曰：“吾忧国忘家，乃
至于此。若吾亡后，亦是《传》中一事。”六年，除给事中、五
兵尚书，迁吏部尚书。彝伦有序，时人“咸服其无私。”除
散骑常侍，领游击将军，未拜，改领太子右卫率。迁左
卫将军，领太子中庶子，侍东宫，昭明太子礼之甚重。
转太子詹事，领云骑将军。寻加散骑常侍，迁尚书右
仆射，又改授侍中，寻加中书令。中大通三年，以疾自
陈，移授特进、右光禄大夫、侍中、中卫将军。大同元年
卒，时年七十，谥曰简《肃公》。